La campagne eletorâl pes elezions regjonâl e jè scomençade. E parie i slogan dai contindints. Pal plui pôc di sest, come che aromai o sin abituâts. Bufulis par imbussulâ la int, impen di judâle a capî di ce bande votâ cun programs concrets e responsabii. Fra dutis lis sflocjis, une nus à fat plui câs di altris. Chê da “autonomie”. Renzo Tondo, candidât pal PdL, al sta metìnt adun une liste di ispirazion “autonomiste”. Ancje cualchi politic nostran i fasarà part, grampât su la strade di Damasc de «specialitât regjonâl», dal «fasìn di bessoi» e da «i nestris bêçs a cjase nestre». Ma cuale idee di autonomie aial Tondo tal cjâf? Cuale ese seont lui la fonde culturâl, politiche e sociâl ch’e po garantî il nestri dirit di sei “autonims” e “speciâi”?
Domandis legjitimis, parcè che Tondo al è un furiôs nimì de lenghe furlane. I furlans a àn simpri pensât, anzit sintût, che la lôr “specialitât” e “diference” a vessin la lôr fonde te lenghe, parie cu la storie e la lôr “vision dal mont”. E invecit, propit orsere, Tondo, cjargnel di Tumieç, vie par une trasmission radiofoniche de Rai regjonâl si è sbrocât disint: «Quando il mio predecessore (Riccardo Illy, ndr) volle fare una legge per il friulano, pensai che aveva fatto una cazzata». E no content, criticant la leç 482/99 ch’e tutele lis lenghis di minorance in linie cul dirit european, al à continuât: «Al massimo queste cose si potevano fare quando eravamo nei tempi dell’abbondanza. Nella prossima legislatura dovremmo mettere il naso in queste questioni».
Ma saial Tondo ce ch’e dîs la Costituzion taliane tal articul 6 («La Repubblica tutela con apposite norme le minoranze linguistiche»)? Aial mai let l’articul 3 dal Statût de Regjon autonime Friûl-vj («Nella Regione è riconosciuta parità di diritti e di trattamento a tutti i cittadini, qualunque sia il gruppo linguistico al quale appartengono, con la salvaguardia delle rispettive caratteristiche etniche e culturali»)? Si esal domandât ce ch’a podaran pensâ i miârs di paris e di maris ch’a àn volût pai lôr fîs l’insegnament de lenghe furlane a scuele?
O podìn dome sperâ che la campagne eletorâl, cun chestis bufulis indecentis, e finissi biel prest. E che si puarti vie, plui lontan possibil, chescj “autonomiscj-par-mût-di-dî”. [ru]
Tag: autonomia Friuli, Renzo Tondo
fur_Latn fur_Latn fur_Latn fur_Latn vec_Latn